จับตา GLAND เปิดบ่าย! วิ่งเต็มเพดานราคา CPN รวบหุ้นกว่า 50%
จับตา GLAND เปิดบ่าย! วิ่งเต็มเพดานราคา CPN รวบหุ้นกว่า 50%
12 ก.ย. 2561

ผู้สื่อข่าวรายงานว่า สืบเนื่องจากเมื่อช่วงเช้าที่ผ่านมา บริษัท เซ็นทรัลพัฒนา จำกัด (มหาชน) หรือ CPN เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (ตลท.) โดยระบุว่า ที่ประชุมคณะกรรมการบริษัทครั้งที่ 6/2561 เมื่อวันที่ 10 ส.ค.61 ได้มีมติอนุมัติแบบมีเงื่อนไขในการเปิดเผยสารสนเทศเกี่ยวกับการเข้าซื้อหุ้น บริษัท แกรนด์ คาแนล แลนด์ จำกัด (มหาชน) หรือ GLAND ซึ่งอาจส่งผลกระทบต่อการเข้าซื้อหลักทรัพย์เพื่อครอบงำกิจการ (Tender Offer) ของ GLAND เพื่อป้องกันไม่ให้นักลงทุนเข้าใจคลาดเคลื่อนในข้อเท็จจริง บริษัทจึงขอให้ตลท.มีคำสั่งห้ามการซื้อขายหุ้นบริษัทชั่วคราวในรอบการซื้อขายช่วงเช้าของวันที่ 12 ก.ย.61 เนื่องจากบริษัทอยู่ระหว่างเจรจาเกี่ยวกับเงื่อนไขที่สำคัญและข้อสรุปในเรื่องของราคาที่จะลงทุนใน GLAND
ขณะที่ GLAND ขอหยุดพักการซื้อขายหุ้นชั่วคราวในวันนี้ เนื่องจากผู้ถือหุ้นรายใหญ่ของบริษัท ได้แจ้งมายังบริษัทว่าผู้ถือหุ้นรายดังกล่าวอยู่ระหว่างการเจรจากับผู้ซื้อเพื่อตกลงเกี่ยวกับการซื้อขายหุ้นในบริษัท และบริษัทอยู่ระหว่างรอการเปิดเผยสารสนเทศที่สำคัญ ซึ่งมีเรื่องที่มีนัยสำคัญต่อโครงสร้างการถือหุ้นและอาจมีผลกระทบต่อการตัดสินใจของนักลงทุนในการซื้อขายหุ้นของบริษัท ในช่วงเวลาก่อนที่จะมีการเปิดเผยสารสนเทศ ทั้งนี้ บริษัทจะเปิดเผยสารสนเทศในเรื่องที่เกี่ยวข้องดังกล่าวต่อไป
ทั้งนี้  จึงเป็นที่น่าจับตาว่า ราคาหุ้น GLAND จะปรับตัวขึ้นแรงในการซื้อขายช่วงบ่ายนี้ เพื่อตอบรับกับประเด็นดังกล่าว หลังมีความชัดเจนแล้วว่า CPN ได้เข้าซื้อหุ้น GLAND กว่า 50%